Նախագահ Ռոբերտ Քոչարյանը աչքի ընկած շինարարներին դրամական պարգեւներ հանձնելուց հետո ասաց. "Այսպիսի հիանալի կառույցի համար կարելի է բոլորիս շնորհավորել: Քչերն էին հավատում, որ հնարավոր է մեկ սեզոնում երկու ճոպանուղի կառուցել: Հիմա այդ թերահավատներին փորձում ենք համոզել, որ ավելի համարձակ կարող ենք լինել մեր մտահղացումներում: Պետք է նաեւ նշեմ, որ անելիքներ դեռ շատ կան: Եկող տարի կառուցելու ենք երրորդ հատվածը, որից հետո միայն կարձանագրենք, որ այս համալիրն ամբողջությամբ պատրաստ է: Բայց մեկ հարցի կցանկանայի անդրադառնալ: Նոր ճոպանուղին իր մակարդակով շատ ավելի բարձր է, քան այն ենթակառուցվածքները, որոնք գոյություն ունեն Ծաղկաձորում: Եվ եթե չխրախուսենք գործարարներին, ներդրողներին, որպեսզի Ծաղկաձորում կառուցվեն նոր հյուրանոցներ, ռեստորաններ, կինոթատրոններ, դիսկոտեկներ, այն ամենը, ինչ նման կարգի կառույցի հետ միասին Ծաղկաձորը կդարձնի տուրիստական իսկական եւ ձմեռային հայտնի հանգստավայր, մենք մեր նպատակին չենք հասնի: Հաջորդ տարի մենք շատ ավելի մեծ նվաճումներ ենք ունենալու ինչպես ճոպանուղու երրորդ հատվածի շահագործումով, այնպես էլ Ծաղկաձորի ու մոտակա գյուղերի բարեկարգում- բարենորոգումներով":